РЕГЛАМЕНТ ЗА ИЗПЪЛНЕНИЕ (ЕС) № 648/2011 НА КОМИСИЯТА
от 4 юли 2011 година
за изменение на Регламент (ЕО) № 1266/2007 по отношение на периода на прилагане на преходните мерки, касаещи условията за освобождаване на някои животни от предвидената в Директива 2000/75/ЕО на Съвета забрана за напускане на зоната
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/75/ЕО на Съвета от 20 ноември 2000 г. за определяне на условията за борба и ликвидиране на болестта син език (1), и по-специално член 9, параграф 1, буква в), членове 11 и 12 и член 19, трета алинея от нея,
като има предвид, че:
(1)
С Регламент (ЕО) № 1266/2007 на Комисията от 26 октомври 2007 г. относно правилата за прилагане на Директива 2000/75/ЕО на Съвета по отношение на контрола, наблюдението, надзора и ограниченията за движението на някои животни от видовете, възприемчиви към болестта син език (2), се определят правила за контрола, наблюдението, надзора и ограниченията за движението на животните във връзка с болестта син език във и от зоните с ограничен достъп.
(2)
В член 8 от Регламент (ЕО) № 1266/2007 се установяват условия за освобождаване от предвидената в Директива 2000/75/ЕО забрана за напускане на зоната. В член 8, параграф 1 от регламента се предвижда, че движението на животни, тяхна сперма, яйцеклетки и ембриони от стопанство или център за събиране или за съхраняване на сперма, намиращ се в зона с ограничен достъп, до друго стопанство или център за събиране или за съхраняване на сперма, се освобождава от забраната за напускане на зоната, при условие че животните, тяхната сперма, яйцеклетки и ембриони отговарят на условията, предвидени в приложение III към посочения регламент, или на условията на останалите подходящи гаранции за здравето на животните, основаващи се на положителен резултат от оценка на риска от мерките срещу разпространението на вируса на болестта син език и за защита срещу атаките на вектори на този вирус, изисквани от компетентния орган на мястото на произход на животните и одобрени от компетентния орган на мястото на местоназначение на животните преди началото на тяхното придвижване.
(3)
В член 9а, параграф 1 от Регламент (ЕО) № 1266/2007 се предвижда, че като преходна мярка и чрез дерогация от условията, посочени в приложение III към този регламент, държавите-членки по местоназначение могат да изискват движението на някои животни, които попадат в обхвата на изключението, предвидено в член 8, параграф 1 от посочения регламент, да подлежи на допълнителни условия, основаващи се на оценка на риска, при която се отчитат ентомологичните и епидемиологичните условия при въвеждането на животните. С тези допълнителни условия се уточнява, че животните трябва да са на възраст под 90 дни, че от момента на своето раждане трябва да са били под карантина на места, защитени от вектори, и че трябва да са преминали определени изследвания, посочени в приложение III към този регламент.
(4)
Регламент (ЕО) № 1266/2007, изменен с Регламент (ЕС) № 1142/2010 (3), удължава периода на прилагане на преходните мерки, предвидени в член 9а от Регламент (ЕО) № 1266/2007, с още шест месеца до 30 юни 2011 г. Към момента на приемането на Регламент (ЕС) № 1142/2010 се очакваше, че в приложение III към Регламент (ЕО) № 1266/2007 ще бъдат установени нови правила за критериите относно предприятията, защитени от вектори, и че поради това тези преходни мерки повече няма да бъдат необходими. Тези планирани изменения на приложение III към регламента обаче все още не са извършени.
(5)
Поради това е необходимо периодът на прилагане на преходните мерки, предвидени в член 9а, параграф 1 от Регламент (ЕО) № 1266/2007, да се удължи с още една година до приемането на измененията на приложение III към Регламент (ЕО) № 1266/2007 относно предприятията, защитени от вектори.
(6)
Поради това Регламент (ЕО) № 1266/2007 следва съответно да бъде изменен.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В уводното изречение на член 9а, параграф 1 от Регламент (ЕО) № 1266/2007 датата „31 юни 2011 г.“ се заменя с датата „31 юни 2012 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юли 2011 година.